Matriek: Hamergooikampioen ook kampioen in akademie | Netwerk24
Deur Marita Herselman 07 Januarie 2019 06:12
Leroy Mosia, 'n Vrystaatse hamergooikampioen en Hoër Tegniese Skool (HTS) Sasolburg se topmatriekleerling vir 2018, se ses onderskeidings het sy verwagtinge oortref.
Hy is Vrydag, op sy 18de verjaarsdag, toe die matriekuitslae verskyn het met dié onderskeidings verras.
Dié voornemende elektriese ingenieur is nie net sterk op die atletiek- en sportveld nie, maar ook akademies.
Leroy Mosia, Vrystaatse hamergooikampioen en Hoër Tegniese Skool (HTS) Sasolburg se topmatriekleerling vir 2018.
Hy het onderskeidings in wiskunde, lewensoriëntering, elektriese tegnologie (digitale stelsels), ingenieursgrafika en ontwerp, inligtingstegnologie en fisiese wetenskap.
Sy gemiddeld in sy ander twee vakke, Engels (huistaal) en Afrikaans (eerste addisionele taal), is bo 70%. Sy sterkste vakke is fisiese wetenskap en inligtingstegnologie, waarin hy onderskeidelik 97% en 91% verwerf het.
Leroy, wat vier onderskeidings verwag het, het nie 'n spesifieke geheim vir sy akademiese prestasies nie.
"Ek het net baie geleer en geglo dat ek sal goed vaar."
Hy is gek oor rekenaars en programmering en daarom is inligtingstegnologie sy geliefkoosde vak.
"Ek is baie dankbaar en gelukkig daaroor en dank die Here daarvoor," sê hy oor die feit dat hy topleerling in sy graad is, wat nie iets nuuts is nie.
Leroy Mosia, blink nie net op die atletiekveld uit nie, maar ook op akademiese gebied. Hy het ses onderskeidings in matriek behaal.Foto: Verskaf
Leroy is sedert 2015 die hamergooikampioen in sy ouderdomsgroep by die Vrystaat Interhoërkampioenskappe en hy het ook vir die skool se o.19A-sokkerspan uitgedraf.
Hy is die seun van Mathapelo en Neo, albei onderwysers by die Boitumelong Primary School in Heilbron, waar die gesin woon.